Optare

Optare係英國一間巴士製造廠，總部喺北約克郡Sherburn-in-Elmet，最大股東係Ashok Leyland。

歷史
Optare喺1985年2月成立，嗰時間廠係喺列斯Cross Gates，原本屬於利蘭巴士執咗笠嘅附屬公司Charles H. Roe。喺頭嗰幾年佢主要出巴士車身，包括獲利蘭巴士授權為利蘭奧林比安雙層巴士出源自Charles H. Roe設計嘅車身。1989年Optare自都城嘉慕威曼買入都城騎士中小型巴士設計並將佢改良，自此亦出埋完整巴士。

1990至1993年，Optare係United Bus嘅附屬公司，期間佢曾經同姊妹公司DAF Bus合作設計出配DAF DB250底盤嘅Optare Spectra雙層巴士。1993年United Bus關閉，Optare俾管理層收購。1996年，Optare收購咗有五年歷史、位於洛達咸自治市Hellaby嘅Autobus Classique公司。

1990年代中後期，Optare推出Excel同埋Solo一體化低地台巴士，自此一體化巴士逐漸成為Optare嘅主要製品。2000年，Optare成為North American Bus Industries嘅附屬公司，五年後又再俾管理層收購。

2008年3月12號，Optare俾投資公司Jamesstan Investments收購。同年7月17號Optare以借殼上市形式被注入Darwen Group，而Darwen Group亦改名做Optare PLC，令Optare成為倫敦證券交易所嘅另類投資市場上市公司。

喺Optare借殼上市之後，原本Darwen Group擁有、原屬東蘭開夏嘅巴士車身產品被帶入Optare嘅產品目錄，而Optare喺列斯、洛達咸同埋布力般都有廠房。其後，Optare開始整合業務：原東蘭開夏嘅各款車身喺2009至2011年陸續停產；另外由2011年開始租用位於Sherburn-in-Elmet、佔地13,000平方米嘅新廠房，而喺洛達咸、列斯同埋布力般嘅廠先後喺2009、2011同埋2012年關閉。

2010年夏季印度嘅Ashok Leyland收購咗Optare兩成六股權，2011年12月增持至七成半。Optare喺2015年6月自另類投資市場除牌。2017年底Ashok Leyland再增持Optare股權至九成八。

2020年11月，Optare改名做Switch Mobility，Optare原有嘅電動車都改以Switch為牌子名，而柴油車嘅牌子名就唔變。

產品

家陣
 Solo SR
 Versa中、大型單層巴士
 MetroCity中、大型單層巴士
 Tempo SR單層巴士
 MetroDecker雙層巴士

過往
 CityPacer小巴車身
 StarRider小巴車身
 Delta單層巴士車身
 MetroRider
 Spectra雙層巴士車身
 Vecta中型巴士車身
 Sigma單層巴士車身
 Prisma單層巴士車身
 ColumboRider單層巴士車身
 Excel/Excel 2單層巴士
 Solo
 Alero低地台小巴
 Tempo單層巴士
 Esteem單層巴士車身
 OmniDekka雙層巴士車身
 Olympus雙層巴士車身
 Visionaire開篷雙層巴士車身

Optare

巴士生產商
英國公司